
                                  Nr.23/57/2010
A V I Z

asupra proiectului de Lege privind aprobarea Ordonanţei de urgenţă a Guvernului nr.116/2009 pentru instituirea unor măsuri privind activitatea de înregistrare în registrul comerţului



În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru industrii şi servicii a fost sesizată pentru dezbatere şi avizare, în procedură de urgenţă, aviz care va fi transmis Comisiei juridice, de disciplină şi imunităţi care este sesizată în fond, cu proiectul de Lege privind aprobarea Ordonanţei de urgenţă a Guvernului nr.116/2009 pentru instituirea unor măsuri privind activitatea de înregistrare în registrul comerţului (P.L.x 63/16.03.2010.



Senatul, în calitate de primă Cameră sesizată, a adoptat proiectul de lege în şedinţa din 3 martie 2010.



Consiliul Legislativ, cu adresa nr.1122 din 2 octombrie 2009, a avizat favorabil proiectul de ordonanţă cu unele observaţii şi propuneri.



Proiectul de lege are ca obiect de reglementare instituirea unor măsuri referitoare la activitatea de înregistrare la registrul comerţului.

Intervenţiile legislative vizează ca, pentru o perioadă de 6 luni, competenţa de soluţionare a cererilor de înregistrare în registrul comerţului precum şi după caz, a altor cereri aflate în prezent în competenţa de soluţionare a judecătorului delegat, va aparţine directorului oficiului registrului comerţului sau persoanelor desemnate de acesta. Totodată este modificată şi procedura de soluţionare a contestaţiilor la rezoluţiile directorului oficiului registrului comerţului.

Prin normele propuse, legislaţia românească se va îndepărta de la concepţia actuală potrivit căreia controlul legalităţii actelor sau faptelor de comerţ care se înregistrează în registrul comerţului, se exercită de justiţie printr-un judecător delegat.

În conformitate cu prevederile Constituţiei României, republicată, Camera decizională pentru acest act normativ este Camera Deputaţilor.

Potrivit prevederilor art.61 din Regulamentul Camerei Deputaţilor, republicat, comisia a dezbătut proiectul de lege în şedinţa din 13 aprilie 2010.

În urma dezbaterilor, Comisia pentru industrii şi servicii a hotărât, cu unanimitate de voturi, avizarea favorabilă a proiectului de lege în forma adoptată de Senat.



În raport de obiectul şi conţinutul său, actul normativ face parte din categoria legilor ordinare.
PREŞEDINTE,

Iulian Iancu

Consilieri parlamentari,
Viorela Gondoş

Isabela Robe
